送羊侯因簡崔帥一首
作者：陳造
朝代：宋

paragraphs: 遊宦何許佳，解印還故鄉。
舊國仍舊都，別去未始忘。
一旦吾眼中，怡然得徜徉。
釣處它日梁，樹是兒時桑。
扶携擁道周，老倪皆壺漿。
官簿有高下，此樂均未央。
羊侯萬金將，文武擅兩長。
稜威肅貔虎，談兵厲冰霜。
小作漳濱卧，斗飯方健强。
胡爲倚秋風，歸思歌慨慷。
似聞山陽郊，迓者立堵牆。
湖蟹九月肥，社酒千室香。
海舶來麋䴥，江戶送鱒魴。
舉白作鯨吸，羅幙同春陽。
樂事有如此，夙志今始償。
我袖如椽筆，落紙煙雲翔。
自今小晝錦，爲君記新堂。